钦定古今图书集成/历象汇编/岁功典/第099卷 > 大暑竹下独酌 郑刚中
## 钦定古今图书集成/历象汇编/岁功典/第099卷 > 大暑竹下独酌 郑刚中

“新竹日以密，竹叶日以繁。参差四窗外，小大皆琅玕。
隆暑方盛气，势欲焚山樊。翛然此君子，不容至其间。
清风如可人，亦复怡我颜。黄昏开竹杪，放入月一弯。
绿阴随合之，碎玉光斓斑。我举大榼酒，欲与风月懽。”
清风不我留，月亦无一言。独酌径就醉，梦凉天地宽。